
CARTA BENEFICIARILOR

 	  Asistenţa socială este ansamblul de instituţii şi măsuri prin care statul, autoritaţile publice ale administaţiei locale şi societatea civilă asigură prevenirea, limitarea sau înlăturarea  efectelor temporare sau permanente ale unor situaţii care pot genera marginalizarea sau excluderea socială a unor persoane.
Centrul de Zi „Albă ca Zăpada şi cei 60 de pitici” asigură copiilor servicii adecvate (îngrijire, educaţie, consiliere, sprijin), urmărindu-se astfel menţinerea copiilor în familia lor naturală şi (sau) întărirea relaţiilor părinţi-copii precum și susținerea familiilor privind integrarea preşcolară a copiilor prin desfășurarea  activității de tip ,,After school”.
Centrul de Zi oferă alternative pentru petrecerea timpului liber asigurând într-un cadru instituțional adecvat cu ajutorul specialiștilor îngrijirea, educarea și formarea unor deprinderi de viață independentă.
    	Prezenta Cartă a beneficiarilor cuprinde referiri despre Centrul de Zi, precum şi drepturile şi obligaţiile beneficiarilor.
                                                                  CAPITOLUL I
DATE GENERALE DESPRE SERVICIUL SOCIAL - CENTRU DE ZI
Centrul de Zi  „Albă ca Zăpada şi cei 60 de pitici” funcţionează în subordinea Consiliului Local Mărăcineni, având sediul în Comuna Mărăcineni. 
 	 Serviciul social - Centru de Zi - este un compartiment de specialitate fără personalitate juridică, condus de către coordonatorul de centru, în subordinea Comunei Mărăcineni și a Cabinetului Individual de Asistență Socială - Ghițulescu Nelida Marinela.

CAPITOLUL II
PRINCIPIILE CARE STAU LA BAZA ACTIVITĂŢII CENTRULUI DE ZI
     	La baza activităţii centrului de zi stau următoarele principii:
- respectarea şi promovarea cu prioritate a interesului superior al copilului, egalitatea de şanse şi nediscriminare; 
-  asistarea copiilor în realizarea şi exercitarea drepturilor lor;
- respectarea demnităţii copilului;
- ascultarea opiniei copilului şi luarea în considerare a  acesteia, ţinându-se cont de vârsta şi de gradul   său de  maturitate;
-  asigurarea unei îngrijiri individualizate și personalizate a copilului;
-  asigurarea protecţiei împotriva abuzurilor şi exploatării copilului;
- asigurarea unei intervenţii profesioniste, prin echipe multidisciplinare;
- asigurarea confidenţialitaţii şi a eticii profesionale;
- responsabilizarea părinţilor cu privire la exercitarea drepturilor şi îndeplinirea obligaţiilor părinteşti;
- primordialitatea responsabilităţii cu privire la respectarea drepturilor copilului.
                                          
CAPITOLUL III
TIPURI DE SERVICII OFERITE
Serviciul social - Centru de zi - asigură servicii sociale care au drept scop prevenirea sau limitarea unor situaţii de dificultate ori vulnerabilitate care pot duce la marginalizare, excluziune socială, la abandon școlar, precum și separarea copilului de familia sa.
Tipuri de servicii:
1. Cazare şi îngrijire pe timpul zilei
2. Servicii de asistenţă medicală
3. Hrană
4. Asistenţă educativă şi  consiliere psihologică
5. Activități destinate pregătirii beneficiarilor pentru viață independentă
6. Activități pentru petrecerea timpului liber
7.Activități de tip After School


                                                           CAPITOLUL IV
                                              CATEGORII DE BENEFICIARI
Beneficiarii serviciilor sociale acordate în Centrul de Zi  „Albă ca Zăpada și cei 60 de pitici” sunt: 
Beneficiarii sociali direcți: 
· copiii ce provin din familii aflate în situații de risc, domiciliate în Comuna Mărăcineni, Județul Argeș și anume familii cu o situație materială precară, și/sau dezorganizate, familii monoparentale, ce nu pot asigura condiții optime de creștere și dezvoltare a copilului (lipsiţi de posibilităţi de supraveghere şi suport din partea familiei extinse);
Beneficiarii indirecți:
· Copiii beneficiari ai activității ,,After school” ai căror părinți solicită sprijin pentru îngrijire și supraveghere, educație și dezvoltare armonioasă și nu se încadrează pentru locurile serviciului social, situație în care părinţii vor achita o taxa fixă lunară și contravaloarea hranei pe zi frecventată;
Beneficiază de serviciile Centrului  de Zi un număr de 60 de preșcolari înscriși pentru serviciul social și 30 de locuri în cadrul activității ,,After school”, cu vârste cuprinse între 3-6 ani.

CAPITOLUL V
PROCEDURA DE STABILIRE A ACCESULUI LA SERVICIILE CENTRULUI, EVIDENŢA ŞI ÎNCETAREA PRESTĂRII SERVICIILOR ACORDATE BENEFICIARILOR
PROCEDURA OPERAŢIONALĂ -Admiterea copiilor în cadrul Centrului de Zi cuprinde următoarele: 
Prezenta procedură stabilește modalitățile de admitere a copiilor în cadrul centrului precum și în cadrul activității After School.
a) Pentru beneficiarii admiși în Centru social- beneficiari direcți
· înscrierea în vederea admiterii în CZ se face pe baza unui dosar personal care se întocmește de către părinții/reprezentanții legali ai copiilor și se depune la sediul Primăriei, Departamentul de Asistență Socială; 
· Dosarul personal trebuie sa cuprindă următoarele documente:
· cerere înscriere tip;
· adeverință de salariat, (cupon pensii, cupon șomaj), adeverință de venit ANAF, adeverință de la primărie pentru venituri agricole, pentru ambii părinti și, dacă este cazul pentru frați/surori;
· în cazul lipsei de venit: -declarație notarială pentru lipsă de venit, adeverință de venit ANAF, adeverință de la primărie pntru venituri agricole, pentru părinți și, dacă este cazul  pentru frați/surori;
· copie certificat naștere beneficiar (copil preșcolar) și frați/surori (dacă nu au încă carte de identiate);
· copie C.I părinți, și frați/surori dacă este cazul;
· copie certficat de căsătorie părinți - dacă e cazul;
· copie certificat deces părinți - dacă este cazul;
· copie hotărâre judecătorească de  divorț - dacă este cazul;
· copie hotărâre judecătorească de încredințare minor, dacă este cazul;
· copie hotărâre de plasament sau  de încredințare adopție, dacă este cazul;
· adeverință de elev/student pentru frați/surori;
· adeverintă medicală pentru intrarea în colectivitate a beneficiarului eliberată de medicul de familie;
· aviz epidemiologic cu dovada de vaccinări, eliberat de medicul de familie.
· Dosarul personal se completează de către asistentul social al Primăriei Comunei Mărăcineni cu ancheta socială și planul de servicii, după care se înaintează domnului Primar al Comunei Mărăcineni spre aprobare/respingere prin dispoziție. În cazul aprobării și emiterii dispoziției de admitere în centru, se încheie contractul de furnizare de servicii cu familia beneficiarului, care se vor atasa dosarului personal al beneficiarului.
· Beneficiarii CZ sunt copiii preșcolari cu vârste cuprinse între 3 și 6 ani ce provin din familii aflate în situație de risc, domiciliate în Comuna Mărăcineni, Județul Argeș, și anume, familii cu situație materială precară, și/sau familii dezorganizate, familii monoparentale, familii ce nu pot asigura condiții optime de creștere și dezvoltare a copilului;
· copiii salariaților Primăriei comunei/ salariații centrului de zi (în limita locurilor disponibile).
· La încheierea contractului de furnizare de servicii cu familia beneficiarului, se prezintă clar, fiecărui părinte/reprezentant legal și copil, în funcţie de gradul de maturitate, principalele reguli de organizare şi funcţionare pe care trebuie să le respecte, precum și drepturile și îndatoririle care îi revin odată cu admiterea în cadrul CZ. Copilului i se asigură un mediu primitor, cu respectarea identităţii,  demnităţii  şi  intimităţii.
· La nivelul CZ se desemnează o echipă multidisciplinară, formată din personal de specialitate, care procedează la evaluarea inițială a nevoilor copiilor odată cu admiterea în CZ. La admitere părinții/reprezentanții legali ai copiilor sunt informați că semestrial se realizează reevaluarea situației materiale și sociale a familiei. Asistentul social din cadrul CZ solicită adeverință de salariat, (cupon pensii, cupon șomaj), adeverință de venit ANAF, declarație notarială în lipsă unui venit permanent, în vederea reactualizării anchetei sociale. Dacă din adeverințele de venit se constată o îmbunătățire semnificativă a situației financiare a familiei, putând fi asigurate condiții optime de creștere și educare a minorului asistentul social face propunere de încetarea măsurii de admitere pe care o înaintează coordonatorului de centru.
Coordonatorul CZ în urma unui raport și o adresă solicită emiterea unei hotărâri prin care se propune încetarea serviciile pentru minora/minorul în cauză. 
b) Pentru beneficiarii admiși în cadrul activității ,,After school” - beneficiari indirecți
Admiterea se face în baza dosarului și cuprinde:
· Cerere tip
· Copie certificat naștere copil și frați/surori 
· Adeverință medicală pentru intrarea în colectivitate a copilului eliberată de medicul de familie
· Aviz epidemiologic pentru copil eliberat de medicul de familie
· Copie BI/CI ambii părinți și  frați/surori 
· Copie certificat de căsătorie părinți/Sentință judecătorească de divorț sau de încredințarea minorului /Acordul ambilor părinți dacă autoritatea părintescă este exercitată în comun/ Certificat de deces dacă este cazul/Hotărâre de plasament sau Sentință de încredințare a adopției.
Pentru admiterea beneficiarilor în cadrul centrului se iau în considerare urmtoarele:
· vârsta copiilor să fie între 3-6 ani;
· copiii locuitorilor comunei Mărăcineni care  nu se încadrează la criteriile sociale și solicită admiterea cu plată; 
· copiii salariaților Primăriei comunei/ salariații centrului de zi (în limita locurilor disponibile);
· copiii din proximitatea comunei Mărăcineni ( în limita locurilor disponibile).

PROCEDURA DE ÎNCETARE A SERVICIILOR SOCIALE
Procedura cuprinde următoarele operațiuni:
·  Retragerea beneficiarilor din cadrul centrului se poate realiza la cererea scrisă a  părinților/reprezentanților legali: 
· din motive personale;
· la transferul într-o altă formă de  protecție;
· la schimbarea domiciliului în altă localitate;
· la împlinirea vârstei școlare;
· la constatarea de către aceștia a nerespectării clauzelor stipulate în contractul încheiat între Furnizorul de servicii sociale și familia beneficiarului.
·  Părinții care doresc încetarea serviciilor oferite beneficiarilor vor face o cerere scrisă către Primarul Comunei Mărăcineni. 
· Astfel, asistentul social al Centrului de Zi:
· fie în baza acestei cereri,
· fie în cazul nerespectării repetate de către aceștia  (părinți/reprezentanți legali) a clauzelor stipulate în contractul încheiat cu familia beneficiarului, 
·  fie în cazul unei îmbunătățiri semnificative a situației socio-economice a familiei beneficiarului, încât familia să poată asigura condiții optime de creștere și dezvoltare ale copilului, 
· va face un raport și o adresa către Primarul Comunei Mărăcineni cu propunere de încetare a serviciilor, urmând ca Primarul Comunei să dea o dispoziție în acest sens. Odată cu încetarea serviciilor, centrul transmite serviciilor publice de asistență socială o copie după fișa de servicii aferentă programului personalizat de intervenție al beneficiarului, în care se va specifica pe scurt evoluția copilului și recomandări de monitorizare a situației acestuia în familie. 
· Pregătirea copilului pentru ieșirea din Centrul de Zi presupune cunoașterea de către copil a caracteristicilor concrete ale viitorului mod de viață, precum și formarea deprinderilor de autonomie personală și viață independentă;
· Se realizează pregătirea familiei pentru ieșirea copilului din CZ,  prin susținerea și consilierea încadrării copilului într-o unitate de învățământ.
           
 EVIDENŢA INTRĂRI - IEȘIRI
Pentru evidenţa intrărilor şi ieşirilor, la nivelul centrului există un registru unic de mişcare, iar pe perioada în care copilul beneficiază de serviciile centrului, asistentul social va monitoriza evoluţia cazului respectiv, prin:
- reactualizarea documentelor din dosar;
- centralizarea  datelor de specialitate furnizate de specialiști cu privire la progresele copilului,  care vor fi anexate la dosar;
- monitorizarea permanentă a implementării planului de intervenţie personalizat şi reactualizarea acestuia pe baza rapoartelor echipei multidisciplinare.


     CAPITOLUL VI
DREPTURILE ŞI OBLIGAŢIILE BENEFICIARILOR
DREPTURI
Beneficiarii Centrului de zi au următoarele drepturi:
- cazare  și îngrijire pe durata zilei;
- hrană;
- condiţii optime de igienă şi asistenţă medicală;
- exprimarea opiniei;
- accesul la informaţie şi educaţie;
- accesul la consiliere psihologică;
- accesul la evaluări de specialitate 
-dreptul de a sesiza Primăriei Comunei Mărăcineni în cazul în care nu le sunt respectate drepturile în Centrul de zi.
OBLIGAŢII
Beneficiarii Centrului de zi au următoarele obligaţii:
- respectarea programului Centrului (ROI-Regulament de ordine interioară);
- respectarea personalului şi a celorlalţi colegi din Centru;
- frecventarea cu regularitate a Centrului;
- implicarea în activităţile zilnice ale Centrului;
- de a nu părăsi Centrul  pe perioada zilei fără anunțarea personalului din Centru;
- de a avea un comportament demn şi civilizat, precum şi o ţinută vestimentară corectă;
- de a  respecta regulile igienico-sanitare, 
- de a respecta opțiunile religioase ale tuturor beneficiarilor.

Coordonator Centru
Popa Marina

